Når det nye Anders And-blad kommer på gaden torsdag, så er det med et kendt dansk maleri som midteropslag.

Maleren PS Krøyers berømte værk "Sommeraften ved Skagen Sønderstrand" er nemlig blevet andeficeret.

- Jeg ville ønske det var mig, der havde fået ideen, siger Lisette Vind Ebbesen, der er direktør ved Skagens Museum.

Læs også : Krøyer-maleri solgt for tre millioner kroner

Støvet kunsthistorie med fjer på

Anders And & Co. har valgt at lave et decideret tema-nummer om kunst.

Der bliver tre historier, der handler om kunst og så er seks berømte kunstværker lavet om til ande-udgaver.

- Kunst kan jo lyde lidt støvet og gammeldags for børn, men vi syntes, det var en sjov idé at se på, hvordan de her malerier ville se ud i Andeby, siger marketingschef Anton Kragh Lauritzen fra Anders And & Co.

Læs også : Thomas Blachman bliver til Snakman i nyt Anders And-blad

Børn skal også lære af Anders And & Co.

Anders Ands målgruppe er de syv til ti-årige. Ifølge marketingschefen så har bladet tre opgaver: underholdning, læsning og læring.

- Og der kan vi godt lide at skrive virkeligheden ind, så man som læser tænker: hov, der var en sjov reference, siger Anton Kragh Lauritzen.